碧落洞
作者：程之才
朝代：宋

paragraphs: 名因物之累，物嘗不厭名。
標之曰到難，日有車馬聲。
蒼崖匪纔鑿，洞室百步宏。
潛龍想鱗鬣，石乳懸旒纓。
溪流湛其中，吞吐日月精。
其源咫尺耳，盥濯未嘗經。
我來先振衣，色變水石清。
倚杖聊四顧，高低古今銘。
頗恨轍迹多，不益雲蘿情。
西南有複嶺，煙霞晝晦冥。
呼僧指問之，山外或小平。
茅茨構石壁，兔鹿渾微生。
沈吟幽棲地，雅興宿志並。
何時一椽屋，散髪入巖坰。
脫略五千言，坐忘六尺形。
看雲會所適，以此休餘齡。